Woordfees help dat die kunste volhoubaar bly | Netwerk24
Die Burger: Kommentaar
Woordfees help dat die kunste volhoubaar bly
15 Maart 2017 05:47
Die pas afgelope Woordfees het vanjaar nogmaals 'n enorme bydrae gemaak om te sorg dat die kunste (ook en dalk veral in Afrikaans) 'n volhoubare bedryf is waar gehalteproduksies tot 'n groter gehoor spreek en só ook 'n stem in die nasionale debat in Suid-Afrika is.
Eerstens geluk dus met 'n puik program. En tweedens, geluk met die wyse waarop weer bewys is dat Afrikaans – as gróót deel van die feesaanbod – jou nie diskwalifiseer om deel van die nasionale debat te wees nie.
Tydens verlede jaar se fees is verskeie geleenthede ontwrig deur protesgroepe wat breedweg met die #FeesMustFall-beweging geassosieer is. Vanjaar was dié soort voorvalle – waar ontwrigting dalk met protes verwar is – grootliks afwesig.
Met die afloop van verlede jaar se fees het Die Burger die punt gemaak dat die fees deel van die breër universiteitslandskap by Maties is en daarom sou protes, gegewe spanning op die kampus oor Afrikaans en ander sake, seker te wagte wees.
Die kunste, ook die Woordfees, móét ook 'n voertuig vir protes wees, maar 'n belangrike onderskeid moet getref word: Protes en ontwrigting is nie dieselfde ding nie. Protes en die miskenning van ander se grondwetlike regte (byvoorbeeld vryheid van spraak) is ook nie dieselfde ding nie.
Die uitdaging wat Die Burger indertyd gerig het, was dat daar eerder gekyk word hoe protes deel van die volgende Woordfees-program kon word, synde die kunste by uitstek 'n middel tot protes is.
Daarom is dit bemoedigend dat die afwesigheid van ontwrigting by vanjaar se fees (dis nou behalwe dalk vir 'n tierende Suidoos), aangevul is met produksies soos The Fall, waarin diep gedelf is oor die onderliggende elemente, emosies en belewenisse van kampusprotes. Baie sou deur só 'n produksie uit hul gemaksone gestoot word.
Die feit dat die fees nie net in die middedorp aangebied is nie maar ook in Khayamandi, Cloetesville en Idasvallei, het gedien as fisieke vergestalting hiervan. Só is een feesdorp geskep waar wit, bruin én swart feesgangers uit hul gemaksones gestoot kon word. Dít is presies wat die kuns­te in 'n land soos Suid-Afrika moet doen. Die Burger is 'n publikasie van Media24, 'n medeborg van die Woordfees.